Egoistike Giganta

Oni mog lekti originala hir.

*bay Oscar Wilde*

File:Sg00222.jpg

Kada aftemiddey, lai-yen fon skola, kindas go fo plei in garden de Giganta.

It es gran jamile garden, kun mole grin herba. Hir e dar on herba jamile staralik flores flori, e ye shi-dwa persik-baum, on kel pa vesna kresi delikate flores rosalik e perlalik, e pa oton fa-produkti riche fruta. Faulas sidi on baumes e gani tanto dolchem ke kindas stopi suy pleisas fo audi li.

- Komo felise nu es hir! - li oli krai a mutu.

Undey Giganta returni. Lu visiti-te suy amiga kernewek fuy-giganta, e resti-te she lu duran sem yar. Wen sem yar fini, lu he yo shwo olo ke lu yao-te shwo, bikos luy kunshwomogsa es limiten, e lu desidi returni a suy prope kastela. Al arivi lu vidi kindas plei-she in garden.

- Kwo yu zwo hir? - lu ek-krai bay muy karke vos, e kindas lopi wek.

File:Sg00111.jpg

- May prope garden es may prope garden, - shwo Giganta. - Eniwan mog samaji to, e me bu ve permiti a nulwan tu plei in it krome me selfa. - Also lu bildi gao mur sirkum garden, e mah-stan jaopay:

INTRUSER ON SEY LANDA VE GEI PERSEKWI

Lu es muy egoistike Giganta.

Pitival kindas hev nau nullok wo plei. Li probi plei on dao, bat on dao ye mucho polva e twerde stones, e kindas bu pri it. Afte lesones li wandi sirkum gao mur e diskusi jamile garden kel es dar inen. - Komo felise nu gwo bi dar, - li shwo a mutu.

Poy vesna lai, e in tote landa en-ye flor-ki e faula-ki. Sol in garden de Egoistike Giganta ye haishi hima. Faulas bu yao gani in it bikos bu ye nul kinda, e baumes fogeti flori. Un ves un jamile flor mah-ragi kapa aus herba, bat afte vidi jaopay, ta piti kindas tanto ke ta kyetem returni inu grunta e en-somni snova.

To mah-santush sol Snega e Frosta. - Vesna he fogeti toy garden, - li krai, - also nu ve habiti hir duran tote yar.

Snega kovri herba bay suy gran blan mantela, e Frosta pinti ol baumes argentalik. Dan li inviti Norde Feng habiti kun li, e ta lai. Ta es kuti-ney bay farwa, e ta brai-lopi duran tote dey tra garden, e rasdarbi fumtuba kapushon. - Se es charmaful loko, - ta shwo. - Nu gai inviti Aispluva. - Also Aispluva lai. Kada dey duran tri ora ta kliki-kliki on ruf de kastela til ke ta rupti maiste tegla, e aften ta sirkumlopi garden tanto kway kom posible. Ta klaidi swa in grey, e suy spira simili ais.

- Me bu samaji way vesna tardi tanto gro, - shwo Egoistike Giganta al sidi pa winda e al kan swa-ney lenge blan garden. - Me nadi ke meteo sal shanji.

Bat vesna neva lai, ni saif toshi. Oton dai goldalik fruta a kada garden, bat a garden de Giganta ela dai nixa. - Lu es tro egoistike, - ela shwo. Also ye sempre Hima dar, e Norde Feng i Aispluva i Frosta i Snega dansi tra baumes.

Un sabah Giganta jagi pa kama por audi jamile musika. It sembli tanto dolche a luy aur ke lu suposi ke to sertem es pasi-she regale musikeres. Pa fakta to es sol un syao kanabina (gani-faula) gani-she traen winda, bat lu bu audi-te faula gani-she in luy garden depos tanto longtaim ke it sembli a lu zuy jamile musika in munda. Dan Aispluva stopi dansi sobre luy kapa, e Norde Feng stopi brai, e charmaful aroma lai a lu tra ofni-ney winda. - Me kredi ke pa fin hi vesna lai, - shwo Giganta; e ek-salti-stan e kan aus.

Kwo lu vidi?

Lu vidi zuy astonival dela. Tra brecha-ki in mur kindas he zin silensa-nem, e li zai sidi pa branchas de baumes. Pa kada baum ke lu mog vidi ye kinda-ki. E baumes tanto jui ke snova ye kindas, ke li kovri swa bay flores, e trepi suy brachas mulem sobre kapa de kinda. Faulas flai ahir-adar e chiriki vijem, e flores kan tra grin herba e ridi. To es jamile vidiwat, sol in un loko-ki haishi ye hima. To es zuy dale parta de garden, e in it un boy-ki zai stan. Lu es tanto syao ke lu bu mog ateni branchas de baum, e lu wandi sirkum it al plaki karwem. Toy baum haishi es totem kovri-ney bay frosta e snega, e Norde Feng brai e fengi sobre it. Bat ta es pitishil. - Asendi ba, boy-ki, - toy Baum shwo e flexi suy branchas tanto nich kom posible; bat boy es tro syao.

E kordia de Giganta delengifi wen lu vidi to. - Komo egoistike me es! - lu shwo. - Nau me jan way vesna bu yao-te lai ahir. Me ve plasi toy pitival boy-ki on baum, e aften me destrukti mur, e may garden ve bi pleilok de kindas sempre. - Lu verem gro-afsosi om to ke lu he zwo.

Also lu desendi silensa-nem e ofni avane dwar muy mulem, e chu inu garden. Bat wen kindas vidi lu, li en-fobi tanto ke li oli lopi wek, e in garden fa-hima snova. Sol toy boy-ki bu lopi, bikos luy okos es tanto larmaful ke lu bu vidi ke Giganta lai. E Giganta silensa-nem go a baken lu e pren lu mulem in handa, e plasi lu in baum. E baum tuy en-flori, e faulas lai e gani on it, e boy-ki extendi suy dwa bracha e embrasi galsa de Giganta, e kisi lu. E otre kindas, wen li vidi ke Giganta bu es bade pyu, lopi bak, e kun li vesna lai. - Es yur garden nau, kinda-ki, - Giganta shwo. Poy ta pren gran acha e destrukti mur. E wen jenta go a basar pa middey li findi Giganta plei-she kun kindas in zuy jamile garden ke li gwo vidi.

Duran tote dey li plei, e pa aksham li lai a Giganta fo shwo adyoo a lu.

- Bat wo es yur syao amiga? - lu shwo, - toy boy ke me plasi-te in baum. - Giganta en-lubi toy-la zuy, bikos ta hi kisi lu.

- Nu bu jan, - kindas jawabi. - Lu he go wek.

- Shwo ba a lu ke lu zaruu lai ahir manya, - shwo Giganta. Bat kindas shwo ke li bu jan wo lu habiti, e gwo neva vidi lu bifooen, e Giganta en-sta muy triste.

Kada aftemiddey, afte ke leson fini, kindas lai e plei kun Giganta. Bat ti Giganta lubi zuy na boy-ki neva fa-vidi snova. Giganta es muy mule a oli kinda, bat lu sospiri om suy un-ney syao amiga, e oftem shwo om lu. - Me gro-yao vidi lu! - lu shwo.

Yares pasi, e Giganta bikam muy lao e feble. Lu bu mog plei pyu, also lu sidi in gran brachastula e kan kindas plei-she, e admiri suy garden. - Me hev mucho jamile flor, - lu shwo. - Bat kindas hi es ya zuy jamile.

Pa un hima-ney sabah lu kan tra winda al klaidi swa. Lu bu heni Hima pyu, bikos lu jan ke it es sol somni-she vesna al ke flores reposi.

Turan lu froti okos por astona, e lwo in kan fixem. Sertem ye astonival vidiwat. Pa zuy dale parta de garden ye baum totem kovri-ney bay charmaful blan flores. Suy branchas es totem goldalik, e argentalik frutas pendi fon li, e sub it ti lu lubi zuy na boy-ki zai stan.

Al joi gro, Giganta lopi-desendi e chu inu garden. Lu go kway pa herba e lai a kinda. Ewalaa al lai muy blisem, luy fas rudifi por ira, e lu shwo: "Hu osi-te wundi yu?" Bikos on pamas de kinda ye dun de dwa gro-naga, e dun de dwa gro-naga ye on luy syao peda.

- Hu osi-te wundi yu? - Giganta ek-krai. - Shwo ba a me dabe me mog pren may zian e mortisi ta.

- Non! - kinda jawabi, - bikos sey-las es wundas de Luba.

- Hu es yu? - shwo Giganta, e strane sante foba lai a lu, e lu lwo pa genu bifoo syao kinda.

E kinda smaili a Giganta, shwo: "Unves yu permiti ke me plei in yur garden, sedey yu ve lai kun me a may garden kel es Swargalok.'

Al lopi-lai pa toy aftemiddey, kindas findi Giganta lagi-she sub baum. Lu es morten, e mucho blan flores kovri lu.

Kontena